Мангуп је песма југословенске поп-рок групе Сребрна крила којом је представљала своју државу на музичком такмичењу Песма Евровизије (Евросонг) 1988. у Даблину. Музику за песму је компоновао Рајко Дујмић, а текст је поред Дујмића писао и Стево Цвикић. Оркестром је током извођења уживо дириговао маестро Никица Калогјера. Ово је био осми пут да је ТВ Загреб делегирао југословенског представника на овом такмичењу.